Je Humbers de Chilley, escuiers, à ce tens chastelain de Monmerat, fais savoir à touz que je ay pris en fié et en chasemant de mons. Jeham de Chalon, signour d’Arlay, et en suis antrez en son homage, dou comandement et de la velonté de mons. Phelippe de Vianne, signour de Paigney, mon signour, tout ce que j’ay, puis et doi avoir, comant que il soit, à Saint-Moris ne es appendisses doudit leu, assis entre Crilley et Grantvaux, lesquex choses je tenoie en fié doudit mons. Phelippe; et a volu et outroié lidiz mess. Phelippes que, ensi come je le tenoie de lui, que je le reproigne doudit mons. Jeham. En tesmoignaige de laquel chose, j’ay requis et supplié audit Phelippe que il mete son seel pendant en ces presantes lettres, ensamble le mien seel, lequel j’ay mis en ces presantes lettres. Et nous, lidiz Phelippes, willans et consentans lesdites choses ensi con alles sont dessus devisées, et qui avons quité et quitons audit mons. Jeham le fié dessusdit, que de nous tenoit lidiz Humbers, et quamque nous avons et avoir poons audit leu par raison doudit fié de Saint-Moris, avons mis nostre seel pendant en ces presantes lettres, à la priere et à la requeste doudit Humbert, en tesmoignaige de verité. Faites et données l’an Nostre Signour corrant par mil CC octante et quatre, ou mois de may.